Sur Editur, Skont xi gazzetti lokali, l-ammont ta' kontribituri li ħassew il-kuxjenza li għandhom jilqgħu s-sejħa tal-Partit Nazzjonalista biex jikkontribwixxu għad-dejn li għandu l-partit huma tnax (12). Bil-kalkulazzjoni ta' 12-il ċedola għal €10,000, dawn iċ-ċedoli diġà sparixxew għad-dejn pendenti ta' tliet snin għall-karta użata mill-istamperija tal-PN. Kont nistenna li mas-sejħa għal dawn il-fondi fil-kju kien se jkun hemm it-30 deputat parlamentari, inkluża dik l-hekk imsejħa indipendenti, flimkien maż-żewġ eks-Prim Ministri Gonzi u Fenech Adami, peress li kien fi żmienhom bħala kapijiet li akkumula dak id-dejn kollu. Dawn b'dover lejn il-partit kellhom ikunu fil-kju; speċjalment dawk li fl-amministrazzjoni preċedenti kienu ħadu l-€500 żieda fil-ġimgħa; flus li għadhom ma rritornawx fil-kaxxa ta' Malta. U fejn huma l-membri tal-amministrazzjoni tal-partit? Dawn ukoll ma għandhomx fiduċja f'din is-sejħa taċ-ċedoli? Amministraturi li qed juru li m'hemmx ċans li dawn il-flus se jiġu mradda lura wara 10 snin, imma 100% li jiġu paċuti b'kuntratti bħala interessi meta l-PN ikun fil-Gvern. Għalhekk qed jissemmew l-10 snin, għax diġà jafu li fl-2018 m'għandhomx ċans ikunu fil-Gvern. FLUSI NĦADDIMHOM FIS-SOD, IL-BELT VALLETTA